b'\n_START_ARTICLE_\nTaskuvaras (vuoden 1959 elokuva)\n_START_SECTION_\nTuotanto ja julkaisu\n_START_PARAGRAPH_\nVuonna 1956 valmistuneen elokuvansa Kuolemaantuomittu on karannut j\xc3\xa4lkeen Bresson alkoi tuottaa elokuvaa Py\xc3\xb6re\xc3\xa4n p\xc3\xb6yd\xc3\xa4n ritarit. Rahoitusongelmien takia Bresson joutui keskeytt\xc3\xa4m\xc3\xa4\xc3\xa4n hankkeen ja alkoi pettyneen\xc3\xa4 valmistella Taskuvarasta. H\xc3\xa4n sai elokuvan nopeasti valmiiksi, sill\xc3\xa4 vain kymmenen kuukautta idean saamisen j\xc3\xa4lkeen se sai ensi-iltansa Pariisissa. Elokuvaa suunnitellessaan  Bresson ker\xc3\xa4si tietoa poliiseilta taskuvarkaista, ja h\xc3\xa4nen apunaan kuvauksissa oli taikuri Kassagi, joka on merkitty elokuvan tekniseksi asiantuntijaksi._NEWLINE_Bressonin aiemmat elokuvat olivat joko perustuneet kirjalliseen alkuteokseen tai niit\xc3\xa4 oli ollut k\xc3\xa4sikirjoittamassa kirjailija. Taskuvaras oli ensimm\xc3\xa4inen elokuva, joka pohjautui Bressonin omaan ideaansa ja jonka h\xc3\xa4n oli my\xc3\xb6s itse k\xc3\xa4sikirjoittanut. Elokuvan l\xc3\xa4ht\xc3\xb6kohtana voidaan kuitenkin n\xc3\xa4hd\xc3\xa4 kaksi teosta. Se perustuu l\xc3\xb6yh\xc3\xa4sti Fjodor Dostojevskin Rikokseen ja rangaistukseen ja historioitsija Richard S. Lambertin tekem\xc3\xa4\xc3\xa4n kirjaan 1700-luvulla el\xc3\xa4neest\xc3\xa4 englantilaisesta taskuvarkaasta George Barringtonista._NEWLINE_Samana vuonna kuin Taskuvaraskin kuvattiin, tehtiin my\xc3\xb6s uuden aallon ensimm\xc3\xa4iset elokuvat: Jean-Luc Godardin Viimeiseen hengenvetoon ja Fran\xc3\xa7ois Truffaut\xe2\x80\x99n 400 kepposta. N\xc3\xa4m\xc3\xa4 her\xc3\xa4ttiv\xc3\xa4t yleis\xc3\xb6n mielenkiinnon, mutta Taskuvaras j\xc3\xa4i ilman suurta katsojakuntaa. \xe2\x80\x94 Suomessa elokuva oli kielletty vuosina 1960\xe2\x80\x931965.\n_START_SECTION_\nJuoni\n_START_PARAGRAPH_\nTaskuvarkaan p\xc3\xa4\xc3\xa4osassa on yksin\xc3\xa4inen nuori mies, Michel (Martin LaSalle), joka saa hevoskilpailussa vastustamattoman halun varastaa naisen k\xc3\xa4silaukusta. H\xc3\xa4n j\xc3\xa4\xc3\xa4 kiinni teostaan, mutta vapautetaan my\xc3\xb6hemmin todisteiden puutteiden takia. Michel pohtii t\xc3\xa4m\xc3\xa4n j\xc3\xa4lkeen rikoksen moraalia ja p\xc3\xa4\xc3\xa4tyy ajatuksissaan siihen, ett\xc3\xa4 yhteiskunnassa tietyll\xc3\xa4 etuoikeutetulla joukolla on oikeus varastella. H\xc3\xa4n torjuu kuolevan \xc3\xa4itins\xc3\xa4 ja muutamat yst\xc3\xa4v\xc3\xa4ns\xc3\xa4 ja jatkaa taskuvarasteluaan eik\xc3\xa4 pysty en\xc3\xa4\xc3\xa4 hallitsemaan itse\xc3\xa4\xc3\xa4n._NEWLINE_Micheli\xc3\xa4 alkaa kiinnostaa rikollisuudesta saamansa j\xc3\xa4nnitys, eik\xc3\xa4 h\xc3\xa4nt\xc3\xa4 en\xc3\xa4\xc3\xa4 kiinnosta se j\xc3\xa4nnitys, jonka voisi l\xc3\xb6yt\xc3\xa4\xc3\xa4 mahdollisesta suhteestaan Jeanneen (Marika Green). Michel joutuu j\xc3\xa4tt\xc3\xa4m\xc3\xa4\xc3\xa4n Ranskan ja karkaamaan Englantiin, kun rikollisjengi, johon h\xc3\xa4n oli liittynyt, pid\xc3\xa4tet\xc3\xa4\xc3\xa4n. My\xc3\xb6s Michel pid\xc3\xa4tet\xc3\xa4\xc3\xa4n, kun h\xc3\xa4n palaa Ranskaan. Vankilassa Michel tajuaa, kun Jeanne vierailee luonaan, ett\xc3\xa4 vain rakkaus voi muuttaa h\xc3\xa4nen koko el\xc3\xa4m\xc3\xa4ns\xc3\xa4.\n_START_SECTION_\nTyyli ja teema\n_START_PARAGRAPH_\nTaskuvaras kerrotaan Michelin p\xc3\xa4iv\xc3\xa4kirjana, ja Bresson liikuttaa kameraa kohtauksissa hyvin v\xc3\xa4h\xc3\xa4n. Bresson kehitti jo kahdessa edellisess\xc3\xa4 elokuvassaan p\xc3\xa4iv\xc3\xa4kirjakerrontaa, ja my\xc3\xb6s Taskuvarkaassa Michel pohdiskelee tapahtumia p\xc3\xa4iv\xc3\xa4kirjamuodossa. Bresson k\xc3\xa4ytti elokuvassa ep\xc3\xa4elokuvallista kerrontamuotoa. H\xc3\xa4n esitt\xc3\xa4\xc3\xa4 joitain kohtauksia toistamalla ne kolme kertaa. Katsoja n\xc3\xa4kee, kun Michel kirjoittaa p\xc3\xa4iv\xc3\xa4kirjaansa, ja kuulee samanaikaisesti teksti\xc3\xa4 luettavan. Sen j\xc3\xa4lkeen katsoja n\xc3\xa4kee kohtauksen viel\xc3\xa4 kuvina. _NEWLINE_Taskuvaras voidaan n\xc3\xa4hd\xc3\xa4 osana Bressonin vankilatrilogiaa, johon kuuluvat lis\xc3\xa4ksi Kuolemaantuomittu on karannut ja Jeanne d\xe2\x80\x99Arc, joiden keskeisen\xc3\xa4 ymp\xc3\xa4rist\xc3\xb6n\xc3\xa4 on vankila. Christian Braad Thomsenin mukaan Taskuvaras onkin rakkaustarina, joka lopputuloksena esitt\xc3\xa4\xc3\xa4, ett\xc3\xa4 vankilan vapaus voi olla parempi kuin vapauden vankila. Roger Ebertin mukaan suurin osa Bressonin elokuvista k\xc3\xa4sittelee jollain tavalla pelastusta, ja The Guardianin kriitikon mukaan Taskuvaras onkin pohjimmiltaan tarina pelastuksesta rakkauden kautta. Braad Thomsen sanookin, ett\xc3\xa4 Michel kokee vankilassa Jumalan rakkauden Jeannen kautta._NEWLINE_Monet kriitikot ovat kiinnitt\xc3\xa4neet huomiota my\xc3\xb6s elokuvan seksuaaliseen s\xc3\xa4vyyn, sill\xc3\xa4 taskuvarkauksien aikana sattuneet salaiset kosketukset ovat keskeisess\xc3\xa4 osassa j\xc3\xa4nnityksen tunteen luomisessa. Louis Malle onkin sanonut Taskuvarasta eroottiseksi elokuvaksi, sill\xc3\xa4 h\xc3\xa4nen mukaansa taskuvarkaus on vain symboli lihan synnille. My\xc3\xb6s Braad Thomsenin mukaan taskuvarkautta kuvataan eroottisena tapahtumana, sill\xc3\xa4 se on yksin\xc3\xa4isille varkaille ainoa keino saada kosketus muihin. Rahojen hyv\xc3\xa4ily uhrin vaatteiden alla onkin varkaille fetissim\xc3\xa4inen korvike todelliselle ruumiilliselle kosketukselle.\n_START_SECTION_\nMerkitys\n_START_PARAGRAPH_\nVaikka Taskuvaras on j\xc3\xa4\xc3\xa4nyt suurelta yleis\xc3\xb6lt\xc3\xa4 pimentoon, se on vaikuttanut suuresti moniin elokuvantekij\xc3\xb6ihin. Sen voidaan katsoa vaikuttaneen muun muassa Godardin elokuvaan El\xc3\xa4\xc3\xa4 el\xc3\xa4m\xc3\xa4\xc3\xa4ns\xc3\xa4 ja Jacques Demyn elokuvaan Enkelten lahti. Kriitikkona aloittanut ohjaaja Paul Schrader kutsui arvostelussaan Taskuvarasta mestariteokseksi ja kopioi sen lopun elokuvaansa American Gigolo. My\xc3\xb6hemmin h\xc3\xa4n k\xc3\xa4ytti samantapaista lopetusta my\xc3\xb6s elokuvassa Light Sleeper. Schrader on kertonut my\xc3\xb6s, ett\xc3\xa4 h\xc3\xa4n sai Taskuvarkaasta rohkeutta kirjoittaa k\xc3\xa4sikirjoituksen elokuvaan Taksikuski.'